ከሳውዲ አረቢያ ተመላሽ ዜጎችን በተለያዩ ሥራዎች ለማሠማራት ጥረት እየተደረገ  ነው
አዲስ አበባ፤ ታህሳስ 26፤ 2006(ዋኢማ) – መንግሥት ከሳውዲ አረቢያ ተመላሽ ዜጎች በአገሪቱ በተለያዩ የሥራ ዘርፎች እንዲሠማሩ ለማድረግ ጥረት እያደረገ መሆኑን የሠራተኛና ማህበራዊ ጉዳይ ሚኒስቴር አስታወቀ።የሚኒስቴሩ የሕዝብ ግንኙነትና ኮሚኒኬሽን ዳይሬክቶሬት ዳይሬክተር አቶ ግርማ ሸለመ ለዋልታ ኢንፎርሜሽን ማዕከል እንደገለጹት፤ ከሳውዲ አረቢያ ወደ ሀገራቸው በመመለስ ላይ ካሉ ዜጎች ለመደራጀት ፍላጎት ያላቸውን በአነስተኛና ጥቃቅን  ዘርፎች ተደራጅተው እንዲሠሩ የተለያዩ ሥልጠዎች እየተሠጠ ነው።እንዲሁም በሀገሪቱ ውስጥ የሚገኙ ባለሀብቶች ለስደት ተመላሾቹ የገንዘብ ድጋፍ ከማድረግ ጀምሮ ዜጎቹን በየድርጅቶቻቸው ቀጥረው ለማሰራት ቃል ገብተዋል ብለዋል።ዜጎቹን በመቀበል፣ በማረጋጋትና በማቋቋም በኩል የተለያዩ የህብረተሰብ ክፍሎች የበኩላቸውን ድርሻ እየተወጡ መሆናቸውን ጠቁመው፤ ዜጎቹን በተለያዩ የሥራ ዘርፎች ለማሠማራት በሁሉም ክልሎች ጥረት እየተደረገ ይገኛል ብለዋል።ከስደት ተመላሽ ኢትዮጵያውያን ወደ ሃገሪቱ በሚገቡበት ወቅት ከተለያዩ የባለድርሻ አካላት ጋር በመተባበር አቀባበል እንደሚደረግ የገለጹት አቶ ግርማ በአዲስ አበባ በሰባት የመጠለያ ሥፍራዎችን በመጠቀም ስደተኞችን በመቀበል ወደ መጡበት ክልሎች እንዲጓዙ እየተደረገ ነው በማለት ገልፀዋል።  ዜጎችን ወደ ሀገራቸው የመመለስ ስራው እስከ ታህሳስ 20 ድረስ 148ሺ ኢትዮጵያውያን ከሳውዲ አረቢያ ወደ ሀገራቸው መመለሳቸውን የጠቆሙት አቶ ግርማ በቀን 12 የሚደርሱ በረራዎች እንደሚደረግም አመልክተዋል።ዜጎች  በህገ ወጥ  መልኩ ወደ  ውጪ  ሃገር እንዳይጓዙ ለማድረግ  የሃገሪቱን የስራና ሰራተኛ ማገናኘት አገልግሎት አዋጅንለማሻሻል ጥረት በመደረግ ላይ እንደሚገኝ ያስረዱት አቶ ግርማ የተለያዩ ባለድርሻ  አካላት ጋር በመወያየት የመጀመሪያው  ረቂቅ ተዘጋጅቷል ብለዋል። የሳውዲ አረቢያ መንግሥት ህጋዊ የመኖሪያና የሥራ ፈቃድ የሌላቸው የተለያዩ አገር ዜጎች የመኖሪያና የሥራ  ፈቃድ እንዲያወጡ  በሰጠው የአራት ወር ገደብ መሠረት 38ሺ  ኢትዮጵያውያን በገደቡ ተጠቅመው ፈቃድ  ማውጣት  የቻሉ ሲሆን  ቀሪዎቹ  ወደ  ሃገራቸው ለመመለስ መገደዳቸውን ዋልታ ኢንፎርሜሽን ዘግቧል ።